ޚިދުމަތެއް ރަގަޅަށް މޮޅަށް ދޭށޭ ތަނަކުން ބުނާއިރު އެކަމާ ހަވާލުވެފައިތިބޭ ވެރިންނާއި ތިބި މުވައްޒަފުން އެންމެ އަވަހަށް އެތަނެއްގެ މެނޭޖްމަންޓްގައި އެދޭނެކަމަކީ މުވައްޒަފުން އިތުރު ކުރުމެވެ. ކޮންމެ ކަމަކަށް މުވައްޒަފެއް ލައިގެން ވަރަށް އަވަހަށް މޮޅަށް ޚިދުމަތް ދޭ ތަނަކަށް އެތަން ހަދާ ނިމޭއިރު އެތަނުގެ ބެލެންސް ޝީޓަށް ނުވަތަ ބަޖެޓަށް އޮންނާނީ ގިނަފަހަރަށް ބުރަ ބޮޑުވެ ރަތަށް އަރާފައެވެ. ކޮންމެ ބައްޔަކަށް ޕެނެޑޯލްގުޅައެއް ކައިގެން ފަރުވާ ހޯދުމުގެ ބަދަލުގައި ބަލިރަގަޅަށް ދެނެގަނެ ބަލީގެ އަސްލު ހޯދައި އެޖެހިގެން އުޅޭ ކަމަކަށް ސިދާ ފަރުވާ ކުރާ އުސޫލުން ޚިދުމަތެއް މޮޅަށް އަވަހަށް ދޭން އެދުމުން މުވައްޒަފުންގެ އިތުރުން ތިމާ ވިސްނާލަންޖެހޭ ކަންތައްތަކެއް ހުރެއެވެ. ތެދެކެވެ. މިއިން ކޮންމެ ކަމެއްވެސް ގުޅިފައިވަނީ މުވައްޒަފުންގެ ފެންވަރާއި މިންވަރުގެ މައްޗަށެވެ. އަކަމު ވިސްނާލަންޖެހޭ ކަމަކީ، ޚިދުމަތެއް ރަގަޅުކުރުމުގެ ގޮތުން ރާއްޖޭގައި ގިނަފަހަރަށް ހަދާންނައްތާލެވިފައިވާ ވަރަށް މުހިއްމުކަމެއްކަމަށްވާ، އެޚިދުމަތް ދެވޭނެ އެންމެރަގަޅު ގޮތް (Process) ވަރަށް މުހިއްމު ރޯލެއް ކުޅޭކަމެވެ.\nޚިދުމަތް ދެވޭނެ އެންމެރަގަޅު ގޮތަކީ ކޮބައިތޯ ވިސްނާލާޢިރު މިސާލަކަށް ރިސެޕްޝަންގައި ވަރަށް ގިނަ މުވައްޒަފުން ބައިތިއްބައި އަންނަ ކޮންމެ މީހަކަށް ވަރަށްއަވަހަށް ކަމެއް ނިންމޭ ގޮތަށް ހެދުމާއި ރިސެޕްޝަންގައި މަދު މުވައްޒަފުން ބައިތިއްބައި އަންނަ ކޮންމެ ފަރާތަކަށް އިރުގަޑަކު މަޑުކޮށްގެން ޚިދުމަތް ދެވުމާއި މިދެކަމުން ތިމާ ޚިޔާރު ކުރާނީ ކޮން ގޮތެއްތޯ ބެލިދާނެއެވެ. އެއްކޮޅުން ވަރަށް ގިނަ މުވައްޒަފުން ބައިތިއްބައިފިނަމަ އެމުވައްޒަފުން ފުލް ކެޕޭސިޓީގައި މަސައްކަތް ކުރުމަށްވުރެ ލިބޭ ހުސްވަގުތު ގިނަވާނެއެވެ. އަދި ވަރަށް މަދު މުވައްޒަފުން ބައިތިއްބައިފިނަމަ ކަމެއްނެތިފައި ނުތިބެ މުވައްޒަފު ބިޒީވާނީ އަބަދު މަސައްކަތުގައެވެ. މިހާލަތުގައި މަދު ލާރި ކޮޅަކުން ޚިދުމަތެއް ދެވެއެވެ. އަނެއް ހާލަތުގައި ބައިވަރު ޚަރަދުތަކެއް ކޮށްގެން ޚިދުމަތް ހޯދާ ފަރާތްތައް ހިތްހަމަޖައްސައި ދީ ނިމޭއިރު ކޮށްދެވުނުކަމަކާއި ޚަރަދާ ނުބައްދަލުވުމަކީ ނުވެނުދާނެކަމެކެވެ. އެހެންކަމުން ފިހާރަ ނުވަތަ އޮފީހުން އެކަށީގެންވާ މިންވަރަކަށް މުވައްޒަފުން ލައިގެން އެކަށީގެންވާ ރަގަޅު ފެންވަރެއްގައި ރަގަޅު ގޮތަކަށް ޚިދުމަތް ދިނުމަށް ތިމާ ވިސްނަންޖެހޭ މައިގަޑު4ކަމެއް ވެއެވެ.\n1. ޚަރަދު: ޚަރަދަކީ ޚިދުމަތެއް ނުވަތަ އެއްޗެއް އުފެއްދުމަށް ނުވަތަ ހޯދުމަށް ހިނގާ އެންމެހާ ޚަރަދުން ޔުނިޓަކަށް ބަހާލީމާ ޖެހޭ މިންވަރެވެ. މީގެ ތެރޭގައި މުވައްޒަފުންނާއި، މެޝިނަރީއާ، ރޯމެޓީރިއަލްއާއި އަދި އުފެއްދުމަށް ބޭނުންވާ އެހެނިހެން ކަންކަން ހިމެނެއެވެ.\n2. ފެންވަރު: ފެންވަރު2ބަޔަކަށް ބަހާލެވިދާނެއެވެ. އެއީ ތަކެތީގެ ފެންވަރާ އެތަކެތި ނުވަތަ ޚިދުމަތް ދިނުމަށް ކަޑައްތުކުރަންޖެހޭ މަރުހަލާތަކުގެ ފެންވަރުގެ މައްޗަށެވެ. ތައްޔާރުކުރާ ތަކެތި ނުވަތަ ޚިދުމަތް ކޮލިޓީ ރަގަޅުވުމާއި އެޚިދުމަތް ނުވަތަ ތަކެތި ބޭނުންވާ ފަރާތްތަކަށް ފޯރުކޮށްދިނުމަށްޓަކައި ޚިދުމަތް ހޯދާފަރާތްތަކުން ކަޑައްތުކުރަންޖެހޭ މަރުހަލާ ތަކާއި އެއިން ކޮންމެ މަރުހަލާއެއްގައި ޚިދުމަތް ހޯދާ ފަރާތުން ހޭދަކުރާ ވަގުތާއި އެކަމަށް ތަނުން ކުރާ ހޭދަ މީގެ ތެރޭގައި ހިމެނެއެވެ.\n3. ވައްތަރު: ތަފާތު މީހުންގެ ބޭނުންތަކަށް ފެތޭހެން ޚިދުމަތް ނުވަތަ ތަކެތި ތައްޔާރުކޮށް ދިނުމުގެ ގާބިލްކަން: މިސާލަކަށް ރެސްޓޯރެންޓެއްނަމަ ކިތައްވައްތަރުގެ އުފެއްދުން ތައްޔާރުކުރޭތޯއެވެ. ކޭބަލް ނެޓް ސަރވިސްއެއެއްނަމަ ކިތައްވައްތަރުގެ ޗެނެލްތޯ\n4. ވަގުތު: ވަގުތަކީ މީހަކު އެއެއްޗެއް ހޯދުމަށް ހޭދަކުރަންޖެހޭ ވަގުތެވެ. މިސާލަކަށް ރެސްޓޯރެއްޓެއްގައި އޯޑަރު ދިނުމުން ފެށިގެން ކައިގެން ބިލްދެއްކުމާހަޔަށް ހޭދަކުރަންޖެހޭ ވަގުތާއި، ހޮސްޕިޓަލެއްގައިނަމަ އެޕޮއިންޓްމަންޓް ހޯދުމުން ފެށިގެން ޑޮކްޓަރަށް ދައްކާ ޓެސްޓްހަދާ ބޭސްނެގުމާހަމަޔަށް މީހަކަށް ހޭދަކުރަންޖެހެނީ ކިހާވަގުތެއްތޯ ނުވަތަ ކިތައް ދުވަސްތޯ؟\nމިކަންކަމަށް ވިސްނާލުމަށްފަހު ދެން ބަލަންޖެހެނީ ތިމާކުރާ މަސައްކަތްކުރާ އެހެން ފަރާތްތަކުން އެވްރެޖްކޮށް ޚަރަދަށާއި، ފެންވަރަށާއި، ޚިދުމަތް ތަފާތުކުރުމަށާއި އަދި ޚިދުމަތް ދިނުމަށް ކިހާ ޚަރަދެއްކުރޭތޯއާއި ޚިދުމަތް ހޯދާ ފަރާތްތަކުން ކިހާވަގުތަކާއި މަސައްކަތެއް (އެކިމަރުހަލާތަކުގައި) އެއެއްޗެއް ހޯދުމަށް ކުރޭތޯއެވެ؟ މިކަމަކީ އަމަލީގޮތުން ތިމާގެ ވާދަވެރި އެހެންފަރާތްތަކުން ޚިދުމަތް ލިބިގަނެގެން ނުވަތަ މާރކެޓް އާއި އިންޑަސްޓްރީ ރިސާރޗް ހަދައިދޭ ކުންފުނިތައް މެދުވެރިކޮށް އެއްކުރެވިދާނެ މައުލޫމާތެކެވެ. މިކަންކަން ބަލައި ތިމާގެ ޚިދުމަތް ނަންމަތިކުރަން ބޭނުންވާ ކަމަކީ ކޮބައިތޯ ކަނޑައަޅައި އެކަމަކަށް ފޯކަސްކޮށްގެން ޚިދުމަތްދިނުމުގެ މުޅި މަރުހަލާ ރަގަޅަށް ބައްޓަން ކޮށް ރަގަޅު ޚިދުމަތެއް ދީގެން ވިޔަފާރި އަދި ހިންގުމުގައި އެންމެ ކުރިއަށް ޖެހިލެވިދާނެއެވެ.\nދަށުން މަސައްކަތް ކުރާ ފަރާތްތަކަށް ހުރިހާ ހާލަތެއްގައި އަމުރުކޮށް ނުވަތަ ހުރިހާ ހާލަތެއްގައި އެމީހުންނަށް ފެންނަ ގޮތަކަށް ކަން ކުރާށޭ ބުނުން އެއީ އެންމެ ރަގަޅުގޮތް ކަމަށް ނުވެއެވެ. މިކަމަށް އެންމެ ރަގަޅުގޮތެއް ހުށަހަޅުއްވާފައިވަނީ ލީޑަރުންނާ ބެހޭ ދިރާސާތަކެއް ކުރެއްވި އެކަމުގެ ޕްރޮފެސަރެއްކަމަށްވާ ޕޯލް ހާރސޭއެވެ. ޕްރޮފެސަރ ވިދާޅުވާގޮތުން ހާލަތަށާއި މުވައްޒަފުންގެ ގާބިލްކަމަށް ބަލައި އެމީހުންނަށް މަގުދައްކައި ދިނުމުގެ ވައްޓަފާޅިއެއް ޚިޔާރު ކުރެވިދާނެއެވެ. އެގޮތުން މުވައްޒަފުންނަށް ކަމެއް ހަވާލުކުރާއިރު އެކަމެއްގެ ހާލަތާއި އެމީހުންގެ ގާބިލްކަމާއި ޒިންމާނަގަން ކެރޭ މިންވަރެއްގެ މައްޗަށް ވިސްނައި ކަންކަން ހަވާލުރުމަށް އިސްކަންދިނުމުގެ ގޮތުން އެކަން ކުރެވިދާނެ ގޮތްތަކަކީ؛\n1. ކަމެއް ކުރުމަށް އަމުރު ކުރުން: އަމަރުކުރާނީ މުވައްޒަފުން ކަމެއް ކުރުމަށާއި ޒިންމާނަގަން ފަސްޖެހޭނަމައެވެ. މިފަދަ ހާލަތެއްގައި ކުރަންވީ ކޮންކަމަކާއި އެކަން ކުރަންވީގޮތް ބުނެދީގެން އެކަމެއް ކުރެވިދާނެއެވެ.\n2. ސީދާ ކުރަންވީ ކަމެއް ވިސްނައިދީގެން ކުރުވުން: މުވައްޒަފުން ކަން ކުރެވޭނެ ކަމުގެ އިތުބާރު އޮތް ނަމަވެސް ޒިންމާނެގުމުގެ ގާބިލްކަން ނެތްނަމަ އެމީހުންނަށް ކޮންމެވެސް ވަރަކަށް ޚިޔާލުބަދަލުކުރުމަށް ފުރުސަތުދީގެން އެކަމެއް ކުރުމަށް ބާރު އެޅިދާނެއެވެ.\n3. ވާހަކަދައްކައިގެން ކަމެއް ކުރުމަށް މުވައްޒަފުން ލެންބުން: މުވައްޒަފުންނަކީ ގާބިލް އަދި ޒިންމާ ނެގޭނެ ބައެއްކަމުގައިވީނަމަވެސް ޒިންމާނަގަން ފަސްޖެހޭނަމަ އެހީތެރިވެދީ ވިސްނައިދީގެން އެކަމެއް ކުރުމަށް ލެންބިދާނެއެވެ.\n4. މުވައްޒަފުންގެ އަންމައްޗަށް ކަމެއް ކުރަން ދޫކޮށްލުން: ގާބިލް އަދި ޒިންމާނަގަން ކެރޭ މުވައްޒަފުންނަށް ކަން ކުރުމުގެ ބާރާއި އިޚްތިޔާރާއިއެކު އެކަމެއްކުރަން ދޫކޮށްލާ ކަން ހިނގާނުހިނގާގޮތުގެ މައުލޫމާތު ދިނުމަށް ބުނެވިދާނެއެވެ.\nLabels: ވެރިންނާއި ހިންގުންތެރިކަން\nތިމާގެ ވަގުތުގެ ބޮޑުބައެއް ހޭދަކުރަނީ އޮފީސް ނުވަތަ ފިހާރައިގައި ކަމަށްވާއިރު ތިމާގެ މައްޗަށް ތިބޭ ވެރިންގެ ކަންކަން ދަސްކޮށް އެމީހުންނާ ރަގަޅު ގޮތުގައި މުއާމަލާތު ކުރެވޭނެ ގޮތް ހޯދުމަކީ މުހިއްމުކަމެކެވެ. ރަގަޅު ވެރިއަކާއެކު މަސައްކަތްކުރުމަކީ ދަތިކަމަކަށް ނުވިއަސް ތިމާއަށް ކަމުނުދާ ވެރިއަކާ އެއްކޮށް މަސައްކަތް ކުރަންޖެހިއްޖެނަމަ އުދަނގޫތަކެއް ކުރިމަތިވެ ތިމާ މާޔޫސްވާގޮތް ވުމަކީ އެކަށީގެންވާ ކަމެކެވެ. މަސައްކަތުގެ މާހައުލުގައި މުވައްޒަފުންނަށް ކުރަން އުދަނގޫ ގިނަަންތައްތަކެއް ހުރެއެވެ. ވުމާއިއެކު، ތިމާގެ މަސައްކަތުގެ ޝައުގު ހިފެހެއްޓުމާއިއެކު ރަނގަޅަށް މަސައްކަތްކުރުމަށް ވެރިންގެ ޝަޙްޝިއްޔަތު ދެނެގަންނަން ޖެހެއެވެ. މިގޮތުން ވެރިން ކެޓަގަރީ ކުރާ މައިގަޑު ބައިތަކަކީ\n1. ހުރިހާކަމަކަށް ނުފޫޒު ފޯރުވާން ބޭނުންވާ ވެރިން. މިފަދަ ވެރިންނަކީ ކަމެއް ގޯސްކޮށް ހިނގައިދާނެތީ ވަރަށް ބިރުގަންނަ ބައެކެވެ. މިފަދަ ވެރިންކައިރީ މަސައްކަތްކުރާ މީހުން ކަންކަން ކޮންޓްރޯލްކޮށް ހުއްދަހޯދަން ޖެހޭވަރުން ތިމާ ފިތިފައި ވާކަމުގެ އިހްސާސް ކުރެވޭނެއެވެ. މިފަދަ ވެރިންނަށް ކިރިއާ ކަމެއް ހިގިއަސް އެކަމެއްގެ މައުލޫމާތު ދިނުމަށް އަވަސްވެގަތުމަކީ އެމީހުންގެ ކަންބޮޑުވުންތަކަށް ކޮންމެވެސް ވަރެއްގެ ހައްލެއް ލިބޭނެ ކަމެކެވެ. އަދި އެކުރާކަމެއްގައި އެކުލެވޭ އުދަގޫ ހައްލުކުރަން ދަތި މައްސަލަތަކާ ބެހޭގޮތުން ކުރިއާ ލާ ވެރިމީހާއާ މަޝްވަރާކޮށް ގޮތްތަކެއް ނެރުމަކީ ކަންކަން އޮމާންކަމާއިއެކު ގެންދިއުމަށް ފަސޭހަވެގެންދާނެ ކަމެކެވެ.\n2. ކޮންމެގޮތެއް ވަރިހަމަ ވެރިން: މިފަދަ ވެރިންނަކީ ގިނަފަހަރަށް ހަވާލުކޮށްފައިވާ ކަންކަން ކުރުމުގެ ގާބިލްކަން ކުޑަ ކަންފަސޭހަ ބައެކެވެ. ކިތަންމެ ރަގަޅުކަމެއް ހުށަހެޅުނަސް އެކަމެއް ނުވާނެކަމަށް ބުނެ އެތައް އުޒުރެއް ދައްކާނެއެވެ. މިފަދަ ވެރިމީހާއާށްވުރެ މޮޅަށް ތިމާއަށް ކަންކަން އެގޭކަން ދެއްކޭފަދަ ގޮތަކަށް ކަންކަމުގެ މައުލޫމާތު ދީފިނަމަ ތިބާއަކީ އެވެރިޔާގެ މަގާމަށް ހުރި ނުރައްކަލެއް ކަމުގައި ހީވެ އެއްފަރާތްކުރުމަކީ އެކަށީގެންވާކަމެކެވެ. މިފަދަ ހާލަތެއްގައި އޮތްގޮތަކީ އެވެރިމީހާއަށް ކޮންމެވެސް ވަރަކަށް އެނގިފައިވާ ކަންކަން ކުރުމަށް އުޅުމާއި ތިމާ ކޮންމެހެން ކުރަންބޭނުންވާކަމެއްނަމަ އެކަމެއް ދޫނުކޮށް ސާދާކޮށް ހުށަހަޅަމުން ގެންދިއުމާއި އަދި އިސްވެރިއާއާއި ތިބާގެ ވެރިމީހާއާ އެއްތަނެއްގައި ތިބެގެން އެކަމާއި ބެހޭގޮތުން މަޝްވަރާކުރުމަށް ހުށަހަޅައި އެކަމެއް ކުރެވޭތޯ ބެލުމެވެ.\n3. ލަސްލަހުން ކަންކުރަން އާދަވެފައިވާ ވެރިން: މިފަދަ ވެރިންނަކީ އާކަންކަން ފެށުމަށް ޖެހިލުންވާ އަދި ކަމެއް ފެށުމުގެ ކުރިން ހުރިހާ ކޮޅަކަށް ވިސްނާ ދިރާސާކޮށް ބަލައިގެން ނޫނީ ކަންކަން ނުކުރާ ބައެކެވެ. މިކަންކަމަކީ ރަގަޅު ކަންކަންކަމަށްވިއަސް މިޒަމާނުގެ ސްޕީޑްގައި ހިފާހިފުމަށް ވާންކޮށް ކަން ކުރެވޭގޮތްހަދަން އުދަގޫ ބައެކެވެ. ބައެއްފަހަރަށް މަޝްވަރާއާ ކަންކަން ދިރާސާކޮށް ރަގަޅުކުރަން އުޅޭވަރުން ވަގުތު ފާއިތުވެ ވާދަވެރި ފަރާތަކުން ހަމަ އެޚިދުމަތް ފަށާއިރުވެސް އެއްކަލަ ވެރިމީހާ އަދި ހުންނާނީ އަތަކަށް ގުޑާނުލެވިއެވެ. މިފަދަ ވެރިންނަށް މުހިންމު ކަންތަކުގެ މަޢުލޫމާތު އެންމެ ފަހުވަގުތު ދިނުމަށް މަޑުކޮށްފިނަމަ އެކަމުގެ ވަގުތު ފާއިތުވާއިރުވެސް ކަން އޮންނާނީ ނުވެފައެވެ. މިފަދަ ވެރިންނަށް ވީހާވެސް އަވަހަށް މުހިންމުކަންމުގެ މަޢުލޫމާތު ދިނުމަށް އިސްކަން ދޭންވާނެއެވެ.\n4. ނުހައްގު ފައިދާ ހޯދުމަށް އާދަވެފައިތިބޭ (ކަރަޕްޓް) ވެރިން: މިމީހުންނަކީ އެމީހުންގެ އަމިއްލަ ފައިދާއަށްޓަކައި އެކި ކުށްތަކަށް އަރައިގަތުމަށް ފަސްނުޖެހޭނެ ބައެކެވެ. އަދި ބިރު ދައްކައިގެން ތިބާލައްވާ އެކި އެކި ކަންކަން ކުރެވޭތޯ ބެލުމަކީ މިފަދަ މީހުން ކޮށްފާނެކަމެކެވެ. މިފަދަ ވެރިންގެ ބުނެގެން ކަންކުރާއިރު އެކަމާއި ގުޅިގެން ދޭ އިރުޝާދުތައް ލިއުމުން ހޯދުން މުހިއްމެވެ. އަދި ކުށަކަށް އަރައިގަންނަން ބުނަނީނަމަ އެކަމުން ތިބާ އެއްފަރާތްވެ ހައްގުބަސް ބުނަން ފަސްނުޖެހި އިސްވެރިންނާ ހަމަޔަށް އެކަމެއް ގެންދިއުން މުހިއްމެވެ. ހައްގުބަސް ބުނަން ނުކުރޭނަމަ ތިބާ އެކަމުން ބަރީއަވާށެވެ. ތިބާ އެމީހުންގެ ގޮތަށް ނުލެންބޭނެކަން ޔަގީން ވެއްޖެނަމަ ތިބާއާ އެކަމަކާ ނުބެއްސުމަކީ އެކަށީގެންވާކަމެކެވެ. އެހެންނަމަވެސް ހާލަތު ބަދަލުނުވެ އެފަދަ ކަމެއް ކުރިއަށްދާނަމަ އެތަނެއްގައި ތިމާ ހުރުމަކީ ނުރައްކާތެރި ކަމެކެވެ. މިހާލަތުގައި ތިމާގެ އަބުރާ ގަދަރު އެފަދަ ކަމެއްގެ ސަބަބުން ގެއްލި ލައްގަޑެއް ޖެހުމަށް ދޫނުކޮށްއެހެން ސެކްޝަނަކަށް ނުވަތަ އެހެން ތަނަކަށް ބަދަލުވާން އަވަސްވެގަންނާށެވެ.\n5. ސިޔާސީވެފައި ތިބޭ ވެރިން. ތަނުގެ ކުރިއެރުމަށްވުރެ މިމީހުން އިސްކަން ދޭނީ އެމީހާގެ ކުރިއެރުމަށެވެ. ތިމާގެ ކުރިއެރުމަށް ފުރުސަތުގެ ބޭނުން ހިފަން އަވަސްވެ ގަންނާނެއެވެ. މިމީހުންގެ ކުރިމަތީ މަގުބޫލްވާނީ ގިނަފަހަރަށް ވައި ހުރި އަތަށް އޮޑިދުއްވާ މީހުންނެވެ. އެއްދުވަހު ތިމާއަކީ މަގުބޫލު މީހަކަށްވެހުރެ އަނެއްދުވަހު ރަގަޅު ލިސްޓުން އުނިވިއަސް ހިތް ބުރަ ނުކޮށް ހަމަޖެހިގެން ހުރުން މުހިއްމެވެ. އެއީ މިވެރިންނަކީ ބަދަލުވުން އަވަސް ބައެކެވެ. ނުބައި ވީގޮތަށް ތިބާގެ ކިބައިންވެސް ވެރިމީހާއަށް އިތުރު ފައިދާއެއް ފެނިއްޖެނަމަ އަލުން ރަގަޅު ލިސްޓަށް އެރުމަކީ ނުވެ ނުދާނެކަމެކެވެ. މިފަދަ މީހުން ލައްވާ ކަންކަން އެންމެ ފަސޭހައިން ކުރެވޭނީ އެކަމުން އޭނާއާށް ވާނެ ފައިދާ އާއި އޭނާގެ އިސްވެރިންގެ ކުރިމަތީގައި ކުރިއަރާނެ މިންވަރު ބުނެދީގެންނެވެ. އެކަމަކު ކަމެއް ނުބައިކޮށް ގޮސްފިނަމަ އެކަން ތިބާގެ ބޮލަށް ކަނޑާލަން މިފަދަ ވެރިން އަވަސްވާނެއެވެ. ވީމާ މިފަދަ މީހުންނަށް ކަމެއް ކޮށްދޭއިރު ދިން އިރުޝާދެއް ނުވަތަ ކޮށްދޭން ބުނި ކަމެއް ލިއުމުން ހޯދުން މުހިއްމެވެ.\nހިންގުންތެރިކަމުގެ ހުނަރު 1: މުއާމަލާތްކުރުމުގައި ސަމާލުކަން ދޭންވީ ކަންކަން\n1. ޚިދުމަތް ހޯދާ ފަރާތްތަކާއި ގުޅޭ އެއްވެސް ކަމަކަށް ބަދަލު ގެނެސްފިނަމަ އެކަމެއްގެ މައުލޫމާތު ވީހާއަވަކަށް އެފަދަ ފަރާތްތަކާއި މުޢާމަލާތް ކުރާ މުވައްޒަފުންނަށާއި ޚިދުމަތް ހޯދާފަރާތްތަކަށްވެސް ދިނުން\n2. ފޯނަށް ޖަވާދިނުމުގައި ސަލާން ގޮވައި، ކޮންތަނަކުން ކާކުކަން ވާހަކަ ދައްކަނީ ބުނުމާއި، ގުޅާފަރާތުން ދައްކާވާހަކަ އަޑުއަހަން އިސްކަން ދިނުމާއި، އަދި އޮގަނައިޒޭޝަންގައި އެމަސައްކަތްކުރާ މުވައްޒަފު އެވަގުތު ނެތްނަމަ ގުޅާފަރާތުގެ ނަމާއި ނަންބަރާއި ބޭނުންވާކަން ނޯޓްކޮށް ފަހުން ގުޅުމާއި އޮފީހުން އެކަމާ ގުޅޭ މުވައްޒަފު އެމީހަކަށް ގުޅިކަން ކަށަވަރު ކުރުން.\n3. އާންމުކޮށް ދިމާވާ ހާލަތްތަކުގައި ކަންކަން ކުރާނެ ގޮތާއި ދޭނެ ޖަވާބު ލިޔެވި ޚިދުމަތް ހޯދާ ފަރާތްތަކާއި މުޢާމަލާތްކުރާ މުވައްޒަފުންނަށް ހިއްސާކުރެވިފައި ހުރުން. އާންމުކޮށް ޚިދުމަތް ހޯދުމަށް އަންނަ ކަންތައްތަކުގައި އަމަލުކުރަންވީގޮތާއި އުފެދޭސުވާލުތަކާއި ޖަވާބުޚިދުމަތް ހޯދާ ފަރާތްތަކާއި ހިއްސާކުރުން.\nހިންގުމަށް ވަޒަންކުރުމުގެ މުހިއްމުކަން\nތިމާއަށް ވަޒަން ނުކުރެވޭ ކަމެއް ތިމާއަށް ކޮންޓްރޯލެއް ނުކުރެވޭނެއެވެ. ތިމާއަކަށް ކޮންޓްރޯލް ނުކުރެވޭ ކަމެއް ތިމާއަކަށް ނުހިންގޭނެއެވެ.\n1.ހިންގުންތެރިކަމުގެ އަސާސަކީ ކޮންމެ މީހަކު ކުރާމަސައްކަތެއްވެސް ވަޒަންކުރުމެވެ. ތަނުގައި ޚިދުމަތް ދިނުމަށް ވަކި މުއްދަތެއް ކަނޑައެޅިފައި އޮތަސް އެމުއްދަތުގެ ތެރޭގައި ޚިދުމަތް ދިންތޯ ބެލޭނެ ގޮތެއް ނެތްނަމަ ގިނަ ފަހަރަށް އޮންނާނީ އެމަސައްކަތް ހަވާލުކުރިމީހާއަށް ވީއިރަކުން ވީގޮތަކަށް އެކަން ކުރުމުމެވެ. އަދި ޚިދުމަތް ނުދެވިގެން ކުރާ ޝަކުވާތައްވެސް ދާނީ އިތުރުވަމުންނެވެ.\n2. ވަޒަންކުރުމުގައި ބަލަންވީ އެކަން ކުރީ ކޮން މިންވަރަކަށްތޯ ކިހާ ފެންވަރަކަށްތޯ އަދި ކަނޑައެޅިފައިވާ އުސޫލުތަކާއި އެއްގޮތްވާގޮތުގެ މަތިންތޯއެވެ. މިސާލަކަށް ޚިދުމަތް ބޭނުންވާ ފަރާތުން އެކަމަކަށް އެދުނު ތާރީޚާއި އެއެއްޗެއް ނުވަތަ އެކަމެއް ނިންމުމަށްފަހު އޭނާއާއި ހަވާލުކުރި ތާރީޚްތައް ބެލިދާނެއެވެ. އަދި ޚިދުމަތް ހޯދާފަރާތްތަކުން ކުރާ ޝަކުވާތައް ގިނަ ނުވަތަ މަދުވާ މިންވަރު ބަލައިގެންނާއި އެކަމާއިބެހޭގޮތުން އެމީހުންނާ ސުވާލުކޮށްގެން އެމީހުން ބޭނުންވާ ފެންވަރަށް އެކަން ކުރޭތޯ ވަޒަންކުރެވިދާނެއެވެ.


ރަސްމީ ޔުނީފޯމްގެ ޓައިހަދައި ވިއްކާދޭނެ ފަރާތެއް ހޯދުމަށް.\nމިސްކޫލް ދަރިވަރުންގެ ރަސްމީ ޔުނީފޯމް 2020 ވަނަ އަހަރުން ފެށިގެން ބަދަލުވާތީ ޔުނީފޯމްގެ ޓައިވެސް ވަނީ ބަދަލުވެފައެވެ. ވީމާ މަޢުލޫމާތާ އެއްގޮތަށް ޓައި ތައްޔާރުކޮށް ވިއްކުމަށް ބޭނުންވާ ފަރާތްތަކަށް އެފުރުޞަތު ހުޅުވާލުމަށްވަނީ ހަމަޖެހިފައެވެ.\nމިމަސައްކަތާ ގުޅޭގޮތުން މަޢުލޫމާތު ދިނުން 2019 އޮކްޓޯބަރ 16 ވާ ބުދަ ދުވަހުގެ 10:30 ގައި ރެހެންދި ސްކޫލުގެ ފައިސާއާބެހޭބައިގައެވެ. ޕްރީބިޑުމީޓިންގައި ބައިވެރިނުވާ ފަރާތްތަކަށް ބީލަމުގައި ބައިވެރިވުމުގެ ފުރުޞަތު ނުދެވޭއެވެ.\nބިޑް ހުށަހެޅުމާއި، ބިޑް ހުޅުވުން އޮންނާނީ 2019 އޮކްޓޯބަރ 23 ވާ ބުދަ ދުވަހުގެ 11:00 ގައި ރެހެންދި ސްކޫލުގެ ފައިސާއާބެހޭބައިގައެވެ.\nސުންގަޑި: 16 އޮކްޓޫބަރު 2019 1029


City ge eheves meehaku Messi ge vaahkaeh nudhakka\nސިޓީގެ އެކަކުވެސް މެސީގެ ވާހަކައެއް ނުދައްކާ\nއެރިކް ގާސިއާ، ސްޕެއިންގެ ގައުމީ ޓީމުގައި\nބާސެލޯނާގެ ކެޕްޓަން ލިއޮނަލް މެސީ، މެންޗެސްޓާ ސިޓީއަށް ބަދަލުވާން އުޅޭ ކަމުގެ އަޑުތައް މީޑިއާއިން ފެތުރި ނަމަވެސް، ސިޓީގެ އެއްވެސް ކުޅުންތެރިޔަކު މެސީގެ ވާހަކަ ނުދައްކާ ކަމަށް އެ ޓީމުގެ ޑިފެންޑަރު އެރިކް ގާސިއާ ބުނެފި އެވެ.\nބާސެލޯނާގެ ޓީމަށް 19 އަހަރު ވަންދެން ކުޅުނު މެސީ ކުލަބު ދޫކޮށްލަން ބޭނުންވާކަން މިދިޔަ އަންގާރަ ދުވަހު އޭނާ ވަނީ އަންގާފަ އެވެ. އާ ކޯޗް ރޮނަލްޑް ކޫމަންގެ އިރުޝާދުގެ ދަށުން ބާސާގެ ޕްރެކްޓިސް ފެށި ނަމަވެސް، ޓީމުގެ ޓްރޭނިންއަށް ވެސް މެސީ ހާޒިރެއް ނުވެ އެވެ.\nސްޕެއިންގެ ގައުމީ ޓީމާއެކު މިވަގުތު ހުރި ގާސިއާ 19، ބުނީ ސިޓީގެ ކުޅުންތެރިންނާއެކު މެސީ ކުޅޭނެ ކަމަށް ހީވާ ކަހަލަ އެއްވެސް ވާހަކައެއް ކުޅުންތެރިންގެ މެދުގައި ނުދައްކާ ކަމަށެވެ.\n"ސިޓީިގައި އަހަރެމެންގެ އެއްވެސް ކުޅުންތެރިޔަކު ވާހަކަ އެއް ނުދައްކާ މެސީ ޓީމަށް އަންނަ ވާހަކަ އެއް،" ގާސިއާ ބުންޏެވެ. "އެހެން ނަމަވެސް ކޮންމެ ޓީމެއްވެސް ޝައުގު ވެރިވާނެ އެ ޓީމެއްގައި މެސީ ހުންނަން، މެސީ ޓީމަށް ސޮއި ކުރުވުމާ ނުކުރުވުން އެއީ ކުލަބުގެ ކަމެއް އަހަރެން އެކަންތައްތަކާ ބެހޭގޮތުން ވާހަކަ އެއް ނުދައްކަން."\nމެސީ ބަދަލު ވުން އެންމެ ކައިރި ކުލަބަކީ ސިޓީ ކަމަށް މީޑިއާ ރިޕޯޓްތައް ބުނެ އެވެ. އޭނާގެ ކެރިއަރުގައި އެންމެ ކާމިޔާބު އަހަރުތައް ހޭދަ ކުރީ ބާސެލޯނާއަށް ކުރިން ކޯޗް ކޮށްދިން، ސިޓީގެ މިހާރުގެ ކޯޗް ޕެޕް ގާޑިއޯލާ އާއެކު އެވެ. އަލުން ގާޑިއޯލާއާ އެކު މަސައްކަތް ކުރުމަށް މެސީގެ ޝައުގުވެރިކަން ހުރި ކަމަށް ވެސް މީޑީއާ ރިޕޯޓްތައް ބުނެ އެވެ.\nކޮންމެ ސީޒަނެއް ނިމުމަށް ފަހު ހިލޭ ޓްރާންސްފާގައި މެސީއަށް ކުލަބު ދޫކޮށްލުމުގެ އިހްތިޔަރު ލިބެ އެވެ. އެކަން ފުރިހަމަ ވާނީ ޖޫން 10 ގެ ކުރިން އެ ޓްރާންސްފާގެ ހުރިހާ ކަމެއް ނިންމުމުންނެވެ. ކޮންޓްރެކްޓްގައި ފާހަގަ ކުރާ އެ މުއްދަތު އައިރު ފުޓްބޯޅައިގެ ހަރާކްތްތައް އޮތީ ކޮރޯނާ ވައިރަސް އާ ގުޅިގެން މެދުކަނޑާލާފަ އެވެ. ކުރިއަށް ނުގެންދެވިގެން މާޗް މަހު ހުއްޓާލި ލަލީގާ ވެސް ފެށީ ޖޫން 11 ގަ އެވެ. އެހެން ނަމަވެސް މެސީ 33، ވަނީ ޓްރާންސްފާގެ ކަންކަން މިހާރު ފުރިހަމަ ކުރުމުގެ އިހްތިޔާރު ދިނުމަށް ބާސެލޯނާ އަށް ހުށަހަޅާފަ އެވެ. މެސީގެ ގާނޫނީ ޓީމުން ގަބޫލު ކުރަނީ، ވައިރަސް އާ ގުޅިގެން ސީޒަން ދިގުލައިގެން ދިއުމަކީ އިސްތިސްނާ ހާލަތެއް ކަމަށެވެ.\nލަލީގާއިން ވަނީ، ހިލޭ ޓްރާންސްފާގައި ކުލަބު ދޫކޮށް ދިއުމުގެ ފުރުސަތު މެސީއަށް ނެތް ކަމަށއ ބުނެފަ އެވެ. ކުލަބު ދޫކޮށްލަން އޭނާ ބޭނުންވާނަމަ ޓްރާންސްފާ ފީގެ ގޮތުގައި 700 މިލިއަން ޔޫރޯ ދައްކަން ޖެހޭނެ ކަމަށް ލަލީގާއިން ނިންމި އެވެ. އެއީ ބާސެލޯނާ އާއެކު މެސީ ހަދާފައިވާ ކޮންޓްރެކްޓްގައި އޭނާގެ ރިލީޒް ކްލޯސްގެ ގޮތުގައި ހިމަނާފައިވާ އަދަދެވެ.


ބައްޔިނާ ސޫރަތުގެ ތަފްސީރު5– DhiSalafiyyah\nބައްޔިނާ ސޫރަތުގެ ތަފްސީރު 5\n08/12/2016 ތަފްސީރު, ޤުރުއާނާއި އޭގެ ޢިލްމުތައްއައްޝައިޚް ޢިމްރާން މުޙައްމަދު ޢަލީ\n﴿إِنَّ الَّذِينَ كَفَرُواْ مِنْ أَهْلِ الْكِتَبِ وَالْمُشْرِكِينَ فِى نَارِ جَهَنَّمَ خَلِدِينَ فِيهَآ أَوْلَئِكَ هُمْ شَرُّ الْبَرِيَّةِ * إِنَّ الَّذِينَ ءَامَنُواْ وَعَمِلُواْ الصَّلِحَتِ أُوْلَئِكَ هُمْ خَيْرُ الْبَرِيَّةِ * جَزَآؤُهُمْ عِندَ رَبِّهِمْ جَنَّتُ عَدْنٍ تَجْرِى مِنْ تَحْتِهَا الاَْنْهَرُ خَلِدِينَ فِيهَآ أَبَداً رِّضِىَ اللَّهُ عَنْهُمْ وَرَضُواْ عَنْهُ ذَلِكَ لِمَنْ خَشِىَ رَبَّهُ﴾\nމާނައީ: “ހަމަކަށަވަރުން، ފޮތުގެ އަހުލުވެރިންނާއި، މުޝްރިކުންގެ ތެރެއިން ކާފިރުވިމީހުންވަނީ ނަރަކައިގެ އަލިފާނުގެ ތެރޭގައެވެ. އެތާނގައި އެއުރެން ދެމިތިބެނިވިގޮތުގައެވެ. އެއުރެންނީ، މީސްތަކުންކުރެ ހަމަ އެންމެ ނުބައިމީހުންނެވެ.  ހަމަކަށަވަރުން، އީމާންވެ ޞާލިޙު ޢަމަލުތައް ކުޅަމީހުން (ދަންނައެވެ!) އެއުރެންނީ، މީސްތަކުންކުރެ ހަމަ އެންމެ ހެޔޮމީހުންނެވެ.  އެއުރެންގެ ވެރިރައްބުގެ ޙަޟްރަތުގައި، އެއުރެންގެ ޖަޒާއަކީ، އެތާނގެ ދަށުން ކޯރުތައް ހިނގަހިނގާ ހުންނަ ދާއިމީ ސުވަރުގެތަކެވެ. އެތާނގައި އެއުރެން އަބަދަށް ދެމިތިބެނިވިގޮތުގައެވެ. ﷲ އެއުރެންނަށް ރުހިވޮޑިގެންވެތެވެ. އަދި އެއުރެން އެކަލާނގެ އަށް ރުހިގެންވެތެވެ. އެއީ އެމީހާގެ ވެރިރައްބަށް ބިރުވެތިވި މީހަކަށެވެ. ”\n﴿إِنَّ الَّذِينَ كَفَرُواْ مِنْ أَهْلِ الْكِتَبِ وَالْمُشْرِكِينَ فِى نَارِ جَهَنَّمَ خَلِدِينَ فِيهَآ أَوْلَئِكَ هُمْ شَرُّ الْبَرِيَّةِ ﴾\nމާނައީ: “ހަމަކަށަވަރުން، ފޮތުގެ އަހުލުވެރިންނާއި، މުޝްރިކުންގެ ތެރެއިން ކާފިރުވިމީހުންވަނީ ނަރަކައިގެ އަލިފާނުގެ ތެރޭގައެވެ. އެތާނގައި އެއުރެން ދެމިތިބެނިވިގޮތުގައެވެ. އެއުރެންނީ، މީސްތަކުންކުރެ ހަމަ އެންމެ ނުބައިމީހުންނެވެ. “\nމިއާޔަތުގައި ކަށަވަރުގޮތެއްގައި ﷲ ތަޢާލާ ބަޔާންކުރައްވާފައިވަނީ ހަމަކަށަވަރުން އަހުލުކިތާބީންނާއި މުޝްރިކުންފަދަ ކާފިރުން ވާހުށީ ޖަހައްނަމައިގައިކަމެވެ. އެބަހީ: ޖަހައްނަމަ އޭ ކިޔުނު އަލިފާނުގެ ތެރޭގައިކަމެވެ. އެތަނަށް ޖަހައްނަމަ އޭ ކިޔުނީ އެތަނުގެ ކަޅުކުލަ ގަދަ ފުންތަނަކަށް ވާތީއެވެ. އެ ލަފްޡު ނެގިފައިވަނީ الُجهمة އިންނެވެ. އަދި ބުނެވެއެވެ. އެލަފްޡަކީ ޢަރަބި ލަފްޡެއް ނޫނެވެ. ނަމަވެސް އެލަފްޡުވަނީ ޢަރަބި ބަހަށް ވަދެފައެވެ. ކޮންމެއަކަސް ޖަހައްނަމައަކީ ނަރަކައިގެ އަލިފާނަށް ކިޔޭ ނަންތަކުގެ ތެރެއިން ނަމެކެވެ.\nމިއާޔަތުގައި مِنْ ގެ ބޭނުމަކީ الذين ގެ މުރާދު ބަޔާންކޮށްދިނުމެވެ. މީގެން ލާޒިމުވަނީ އަހުލުކިތާބީންނަކީ ކާފިރުންކަމުގައެވެ. އެއުރެންނަކީ ޔަހޫދީންނާއި ނަޞާރާއިންނެވެ. ކަން އޮތީވެސް އެފަދައިންނެވެ. ފަހެ ހަމަކަށަވަރުން ޔަހޫދީންނާއި ނަޞާރާއިން ﷲ ގެ ރަސޫލާ محمد صلى الله عليه وسلم އަށް އީމާން ނުވުމުން އެބައިމީހުންވަނީ ކާފިރުވެފައެވެ. ނަމަވެސް އެބައިމީހުން ބުނެފާނެއެވެ. އެބައިމީހުން ﷲ އަށާއި އާޚިރަތް ދުވަހަށް އީމާންވަމުއެވެ. އަދި މަރުވެފައިވާ މީހުންނަށް ރަޙްމަތް ލެއްވުން އެދި ދުޢާކޮށް ހަދައެވެ. އަދި އެނޫންވެސް އެފަދަ ދޮގު ޢިބާރާތްތައް އެބައިމީހުން ބުނެ އުޅެދާނެއެވެ. (ދަންނައެވެ.) އެބައިމީހުން ﷲ އާއި ޤިޔާމަތްދުވަހަށް އީމާންވާނަމަ محمد صلى الله عليه وسلم އަށް އީމާންވީހެވެ. އަދި ކިޔެއް ހެއްޔެވެ. އެބައިމީހުންނަށް ފޮނުއްވުނު ރަސޫލު ބޭކަލުންނަށްވެސް އެބައިމީހުން އީމާންނުވެއެވެ. އެހެނީ ތައުރާތާއި އިންޖީލުގައި ނަބިއްޔާ صلى الله عليه وسلم ގެ ޞިފަތައް ބަޔާންކުރައްވާފައިވެއެވެ. ﷲ ތަޢާލާވަނީ އެކަން سورة الأعراف ގައި ބަޔާންކުރައްވާފައެވެ. އެއިލާހު ވަޙީކުރެއްވިއެވެ.\n﴿ الَّذِينَ يَتَّبِعُونَ الرَّسُولَ النَّبِيَّ الْأُمِّيَّ الَّذِي يَجِدُونَهُ مَكْتُوبًا عِندَهُمْ فِي التَّوْرَاةِ وَالْإِنجِيلِ يَأْمُرُهُم بِالْمَعْرُوفِ وَيَنْهَاهُمْ عَنِ الْمُنكَرِ وَيُحِلُّ لَهُمُ الطَّيِّبَاتِ وَيُحَرِّمُ عَلَيْهِمُ الْخَبَائِثَ﴾ [الأعراف: 157]\nމާނައީ: ” އެއުރެންނީ، އުންމިއްޔަ ނަބިއްޔާ ކަމުގައިވާ ރަސޫލާއަށް ތަބާވާ މީހުންނެވެ. އެ ރަސޫލާއާއި، އެއުރެންގެ ގާތުގައިވާ ތައުރާތާއި، އިންޖީލުގައި (ރަސޫލާގެ ސިފަފުޅުތައް) ލިޔެވިގެންވާތީ، އެއުރެންދެކޭ ރަސޫލާއެވެ. އެކަލޭގެފާނު، އެއުރެންނަށް ހެޔޮކަންތަކަށް އަމުރުކުރައްވަތެވެ. އަދި ނުބައިކަންތައް އެއުރެންނަށް ނަހީކުރައްވަތެވެ. އަދި ރަނގަޅު ތަކެތި އެއުރެންނަށް ޙަލާލު ކުރައްވަތެވެ. އަދި ނުބައިވެގެންވާ ތަކެތި އެއުރެންނަށް ޙަރާމްކުރައްވަތެވެ. “\nއަދި ކިޔެއް ހެއްޔެވެ. ހަމަކަށަވަރުން ޢީސާ ޢަލައިހިއްސަލާމް ބަނީ އިސްރާއީލުގެ ދަރިކޮޅުގެ މީހުންނަށް ވިދާޅުވިއެވެ.\n﴿ وَإِذْ قَالَ عِيسَى ابْنُ مَرْيَمَ يَا بَنِي إِسْرَائِيلَ إِنِّي رَسُولُ اللَّـهِ إِلَيْكُم مُّصَدِّقًا لِّمَا بَيْنَ يَدَيَّ مِنَ التَّوْرَاةِ وَمُبَشِّرًا بِرَسُولٍ يَأْتِي مِن بَعْدِي اسْمُهُ أَحْمَدُ﴾ [الصف: 6]\nމާނައީ: ” އަދި މަރްޔަމުގެފާނުގެ ދަރިކަލުން ޢީސާގެފާނު ވިދާޅުވިހިނދު (ހަނދުމަކުރާށެވެ!) އޭ އިސްރާއީލުގެ ދަރިންނޭވެ! ހަމަކަށަވަރުން، ތިމަންކަލޭގެފާނީ، ތިޔަބައިމީހުންގެ ގާތަށް ﷲ ފޮނުއްވި ރަސޫލާއެވެ. ތިމަންކަލޭގެފާނުގެ ކުރީގައިވާ ތައުރާތުގެ ޙުކުމްތައް ތެދުކުރައްވާ ބޭކަލަކު ކަމުގައެވެ. އަދި ތިމަންކަލޭގެފާނަށްފަހު އަޙްމަދު އޭ ނަމަކަށް ކިއުނު ރަސޫލަކު ވަޑައިގަންނަވާނޭކަމުގެ އުފާވެރި ޚަބަރުދެއްވާ ބޭކަލަކު ކަމުގައެވެ. “\n﴿ أَوْلَئِكَ هُمْ شَرُّ الْبَرِيَّةِ ﴾\nމާނައީ: “އެއުރެންނީ، މީސްތަކުންކުރެ ހަމަ އެންމެ ނުބައިމީހުންނެވެ.”\nއެބަހީ: މަޚްލޫޤުންކުރެވެސް އެންމެ ނުބައި މީހުންނެވެ. އެހެންކަމުން އާދަމުގެ ދަރިންކުރެ ކާފިރުވި މީހުންނީ އެންމެ ނުބައި މަޚްލޫޤުންނެވެ.\nޢީސާ ޢަލައިހިއްސަލާމް ޚަބަރުދެއްވި ރަސޫލާ ފާޅުވެގެންވާ ހެކިތަކާއެކު ވަޑައިގަތުމުން އެބައިމީހުން ބުންޏެވެ. މިއީ ފާޅުވެގެންވާ ސިޙުރެވެ. އަދި ޔަހޫދީންނާއި ނަޞާރާއިންގެ މަދު މީސްކޮޅެއް ފިޔަވައި އެކަލޭގެފާނު ދޮގުކުރައްވައި އެކަލޭގެފާނަށް ތަބާނުވިއެވެ.\nކަނޑައެޅިގެން އެފަދައިން ﷲ ތަޢާލާ ވަޙީކުރެއްވިއެވެ.\n﴿ نَّ شَرَّ الدَّوَابِّ عِندَ اللَّـهِ الَّذِينَ كَفَرُوا فَهُمْ لَا يُؤْمِنُونَ﴾ [الأنفال: 55]\nމާނައީ: ” ހަމަކަށަވަރުން، ދިރޭތަކެތީގެ ތެރެއިން ﷲގެ ޙަޟްރަތުގައި އެންމެ ނުބައިކަން ބޮޑުބަޔަކީ، ކާފިރުވީ މީހުންނެވެ. ފަހެ، އެއުރެން އީމާން ނުވާނެތެވެ. “\n﴿ إِنَّ شَرَّ الدَّوَابِّ عِندَ اللَّـهِ الصُّمُّ الْبُكْمُ الَّذِينَ لَا يَعْقِلُونَ﴾ [الأنفال: 22]\nމާނައީ: ” ހަމަކަށަވަރުން، ދިރޭތަކެތީގެ ތެރެއިން ﷲގެ ޙަޟްރަތުގައި އެންމެ ނުބައިކަން ބޮޑު ބަޔަކީ ބީރު، މަންމަނުންނެވެ. އެއުރެންނީ، ނުވިސްނާ ބަޔެކެވެ. (އެބަހީ: ޙައްޤުގެބަސް ނުބުނާ، އެ އަޑުނާހާ، ޙައްޤާއި ބާޠިލު ވަކިކުރުމަށް ވިސްނުމުގެ ބޭނުން ނުކުރާ މީހުންނެވެ.) “\nފަހެ ޔަހޫދީންނާއި ނަޞާރާއިންނާއި މުޝްރިކުންފަދަ ކާފިރުންނީ ﷲ ގެ ޙަޟްރަތުގައި އެންމެ ނުބައިވެގެންވާ މަޚްލޫޤުންނެވެ. އެންމެ ނުބައިވެގެންވާ މަޚްލޫޤުންނަށް އެއުރެން ވީހިނދު، ނުބައިކަމެއް މެނުވީ އެބައިމީހުންގެ ކިބައިން ފެންނާނެކަމަށް ނުބެލެވެއެވެ. އެހެނީ ނުބައިކަން ބޮޑު މީހުންގެ ކިބައިން ނުކުންނާނީވެސް ނުބައިކަމެވެ. އަދި ދުވަހަކުވެސް އެބައިމީހުންނާމެދު ހެޔޮކޮށް އަހަރުމެން ހީނުކުރާނަމެވެ. ނަމަވެސް އެމީހުންގެ ތެރޭގައި ތިބި ތެދުވެރިންނަށް އަހަރުމެން އިތުބާރުކޮށްފާނަމައެވެ. އެއީ ނަބިއްޔާ صلى الله عليه وسلم މައްކާއިން މަދީނާއަށް ހިޖުރަކުރެއްވިއިރު މުޝްރިކެއްކަމުގައިވާ عبدالله بن أريقط އަށް އިތުބާރުކުރައްވާ، މަގުދައްކާ މީހެއްގެ ގޮތުގައި އޭނާއަށް ކުއްޔެއް ދެއްވައިގެން ގެންދެވިއެވެ. ނަމަވެސް އެމީހުންގެ ތެރެއިން ގިނަމީހުންނަށް އިތުބާރެއް ނުކުރެވޭނެއެވެ. އެހެނީ އެއީ ނުބައިމީހުންކަމުގައިވާތީއެވެ. މިފަދަ ކާފިރުންގެ ޙުކުމް ބަޔާންކުރެއްވުމަށްފަހު ދެން މުއުމިނުންގެ ޙުކުމް އެއިލާހު ބަޔާންކުރެއްވިއެވެ.\nމިއީ ފަޟީލަތުއްޝައިޚް މުޙައްމަދު ބުން ޞާލިޙް އަލްޢުޘައިމީން رحمه الله ލިޔުއްވާފައިވާ سورة البينة ގެ ތަފްސީރުގެ ތަރުޖަމާއެވެ.\nސުންނަތަށް އިންކާރުކުރާ މީހުންގެ އޮޅުވާލުންތަކާއި އޭގެ ރައްދުތައް: 3\nސުންނަތަށް އިންކާރުކުރާ މީހުންގެ އޮޅުވާލުންތަކާއި އޭގެ ރައްދުތައް: 2


Iyaaz Ves Thajuribaa Kuree Alhugadah Kurimathivi Beyinsaaf: Shidhaathaa - Vaguthu\nއިޔާޒު ވެސް ތަޖުރިބާ ކުރީ އަޅުގަނޑަށް ކުރިމަތިވި ބޭއިންސާފު: ޝިދާތާ\nޖެންޑާ މިނިސްޓަރުކަމުގައި ހުންނެވިއިރު، ކުރިމަތިވި ބޭއިންސާފު މިއަދު ދީނީ އިލްމުވެރިޔާ ޑރ. މުހައްމަދު އިޔާޒަށް ވެސް ކުރިމަތިވެއްޖެ ކަމަށް ބުނެ އެ މަގާމުގައި ކުރިން ހުންނެވި ޝިދާތާ ޝަރީފްގެ ފާޑުކިޔުން ކޯލިޝަން ސަރުކާރަށް އަމާޒުވެއްޖެއެވެ.\nޝިދާތާ މިފަދައިން ވިދާޅުވެ ކަންބޮޑުވުން ފާޅުކުރައްވާފައިވަނީ އަދާލަތު ޕާޓީގެ އިލްމުވެރިންގެ ކޮމިޓީގެ ނައިބު މުގައްރިރުކަން ކުރައްވަމުން އަންނަ ޑރ. އިޔާޒް ގައުމީ ޔުނިވާސިޓީގެ އެސިސްޓަންޓް ޕްރޮފެސަރުގެ މަގާމުން ވަކިކުރުމާއި ގުޅިގެންނެވެ.\n"ވަގުތު" އާއި ވާހަކަދައްކަވަމުން ޝިދާތާ ވިދާޅުވ،ީ އަދާލަތު ޕާޓީގެ މަޝްވަރާ ކޮމިޓީގައި ވެސް އިންނަވާ އިޔާޒް އެމަގާމުން ދުރުކުރުމަކީ ކޯލިޝަން ސަރުކާރުން ޑިމޮކްރެސީއަށް ލޯބި ނުކުރާ މިންވަރު ހާމަވެގެންދާ ކަމެއް ކަމަށެވެ. އަދި ކޯލިޝަން ސަރުކާރުގެ ޕާޓީއަކަށް ނިސްބަތްވާ އިސް ބޭފުޅަކު އެގޮތަށް ވަޒީފާއިން ވަކި ކުރުމަކީ އިންސާފުވެރި ގޮތެއް ކަމުގައި ނުދެކޭ ކަމަށް ވެސް ޝިދާތާ ވިދާޅުވިއެވެ.\nޝިދާތާ ވިދާޅުވި ގޮތުން ކޯލިޝަނެއްގެ ގޮތުގައި ކުރިއަށް އޮތް ތަނުގައި ވެސް މަސައްކަތް ކުރެވޭނީ ޑިމޮކްރެސީއަށް އިހުތިރާމް ކުރަން ދަސްވެގެންނެވެ. އަދި އެކަކު އަނެކެއްގެ ހިޔާލަށް އިހްތިރާމްކޮށް، ޒާތީ ތައައްސަބުން އެއްކިބާވެގެންނެވެ.\n"އަޅުގަނޑަށް ހެދި ގޮތަށް އިޔާޒަށްވެސް އެހެދީ. ކޯލިޝަން ސަރުކާރެއްގެ ގޮތުގައި ދެމި އޮންނަން ބޭނުން ނަމަ އެމީހުން ވަކާލާތު ކުރަމުން އައި ޑިމޮކްރެސީގެ ނިޒާމަށް އިހްތިރާމް ކުރަން ދަސްކުރަން އެބަ ޖެހޭ. ވެރިކަމަށް އަންނަން ވީރުން އެކަންޏެއް ނޫން އަޅުގަނޑުމެން ކައިރިއަށް ކޯލިޝަން ހަދަން އަންނަން ޖެހޭނީކީ. އަޅުގަނޑުމެންގެ ތެރެއިން ކަންކަމުގައި ހިޔާލު ތަފާތުވާ މީހުންގެ ހިޔާލާއި ޝުއާރުތައް ހަޖަމް ކުރަން ދަންނަން ޖެހޭނެ." ޝިދާތާ ވިދާޅުވިއެވެ.\nއިޔާޒަކީ ސަރުކާރު ކޯލިޝަންގައި ހިމެނޭ އަދާލަތު ޕާޓީގެ އިސް މަގާމެއްގައި ހުންނެވި ބޭފުޅަކަށްވާއިރު، ވެރިކަން ކުރާ މައި ޕާޓީ ކަމުގައިވާ އެމްޑީޕީގެ ގިނަ ބައެއްގެ ފާޑުކިއުންތައް އަބަދު ވެސް އިޔާޒަށް އަމާޒުވެއެވެ.\nމިކަމާ ގުޅިގެން އިޔާޒު ވެސް ވިދާޅުވެފައިވަނީ އޭނާ ފިޔަވަޅު އަޅާފައިވަނީ ބޭއިންސާފުން ކަމަށެވެ. އަދި އެއީ ސިޔާސީ ގޮތުން އުފެދުނު ދެބަސްވުމަކާއި ގުޅިގެން އެޅި ފިޔަވަޅެއް ކަމަށް އޭނާ ވިދާޅުވިއެވެ.\nޝިދާތާގެ އިތުރުން އަދާލަތު ޕާޓީގެ ލީޑަރު އަދި ހޯމް މިނިސްޓަރު އިމްރާން އަބްދުﷲ ވެސް ވަނީ އެއީ އިންސާފުން އެޅި ފިޔަވަޅެއް ކަމުގައި ނުދެކޭ ކަމަށް ވިދާޅުވެ ކަންބޮޑުވުން ފާޅުކުރައްވާފައެވެ.\nއިޔާޒު ދާދި ފަހަކުން އަންހެނުން ޚިތާނު ކުރަން ބާރު އަޅައި ދައްކާ ވާހަކައަށް ބައެއް މީހުންގެ ފާޑުކިއުން އަމާޒުވެފައިވަނިކޮށް، އެ މައްސަލަ ގައުމީ ޔުނިވާސިޓީންނާއި އިސްލާމިކް މިނިސްޓްރީން ވެސް ބަލަން ފަށާފައިވެއެވެ.\nމިވެރިކަމުގައި އިންސާފު ނުލިބިއްޖެ ނަމަ ދެން ނުލިބޭނެ: ޝިދާތާ\nބުއް ދި ކާ\nޖުލައި 1, 2021 21:37\nދެން ކަލޭ މެން2މީހުން ގުޅިގެން ބަޔާނެއް ފަރު މާ ކުރެވޭތޯ ބަލާ ބަލަ\nޖުލައި 1, 2021 21:51\nއަދިވެސް ދެމީހުން ނުކުމެ ޔާމީނަށް ވަގަށް ގޮވާ..........\nޖުލައި 1, 2021 22:00\nސަރުކާރާއެއް ވެއްޓެމުންދާއިރު ހުރިހާ ގޯހެއް ދާނީ ހަދަމުން\nޖުލައި 1, 2021 22:27\nޖުލައި 1, 2021 23:03\nތިޔަ ރޯނުއެދުރު ޝިދާތާއާއި ޢިޔާޒުފަދަ މީހުންނަކީ ދެބޯގެރި ދުއްވާ މީހުން، މިހާރު އިންތިޚާބެއް ބޭއްވިޔަސް ތިޔަ ޝިދާތާއި އިޔާޒުފަދަ ފުޅަކާ ދަންނަބޭކަލުން އަރާނީ ލާދީނީ އެމްޑީޕީ އޮޑިއަށް، ފާއިތުވި އިންތިޚާބުތަކުގައި ލާދީނީ އެމްޑީޕީ ސަރުކާރަށް މިގައުމު ދޭންތިޔަމީހުން ފޫގަޅާއިގެން ކުރި މަސައްކަތުގެ ނަތީޖާއަކީ ކަލޭމެންގެ އަތުން ފޭހި ލޮންސި އަމިއްލަ ލޮލަށް ހެރުނީ ދެން ކެތްތެރިވެގެން ތިބުން ނޫންގޮތެއްނެތް، އަންނަންތިޚާބުޖެހެންދެބް އަނެއްކާވެސް ކުރިން ކުޅި ރޯލުކުޅެން ތައްޔާރުވަމުންދޭ،\nޖުލައި 2, 2021 01:31\nމިވަރު ސަރުކާރެއް ނޭތޭވެސް ކި\nޖުލައި 2, 2021 02:12\n1 ގަޑިއިރު ކުރިން ( ޖުލައި 1, 2021 )\nމާތް ﷲއާއި އެކަލާނގޭ ރަސޫލާ ކުޑައަގެއް ގައި ވިއްކީމަ ވާންވިގޮތް ތިޔަވީ. الحمدُ لِلَّهِ\nالحمدُ لِلَّهِ الحمدُ لِلَّهِ\nބޯންއުނު ބޮނޑި ތިއޮތީ ބޮވިފަ. الحمدُ لِلَّهِ الحمدُ لِلَّهِ الحمدُ لِلَّهِ\nނުލަފާ މަކަރު އަނިޔާ ވެރިންގެ ރޭވުމައްވުރެ ﷲ ގެ ކުޅަދުންވަންތަ ކަން މާފުރިހަމަދޯ؟\nޖުލައި 2, 2021 07:57\nތި2މީ ހުން ގެ ވާ ހަކަ ދައްކަން މި އަޅާ ގައި ގައި ހިތްވަރެއް ނެތް\nޖުލައި 3, 2021 15:12\nޝިދާއްތަގެ ވެސް އަމިއްލަ އެދުން ވ ބޮޑު އެހެންނުން ވާނީވެސް ހުސް ރޯނު އެދުރުން